[{"text_idx": "#000004", "text": "Japanio: Mape registri la lastajn spurojn de viktimoj de cunamo en 2011"}, {"text_idx": "#000005", "text": "Ekrankopio el la jutuba filmeto pri interaga mapo de la lastaj spuroj de cunamviktimoj."}, {"text_idx": "#000006", "text": "Novteknologia mapiga projekto spuras la lastajn momentojn de viktimoj de cunamo en Japanio, en marto 2011."}, {"text_idx": "#000007", "text": "La laboratorio de WATANAVE Hidenori [U\u0306atanabe Hidenori] en la Metropola Universitato Tokio kaj la J\u0302urnalo Iwate-Nippo [Iu\u0306ate-Nippo] kunlabore kreis la ciferecan arkivon \u201cNi neniam forgesu: Registrado de la lastaj spuroj de viktimoj de cunamo.\u201d Ili esploris la lastajn momentojn de 1 326 viktimoj en la gubernio Iwate [Iu\u0306ate], intervjuinte iliajn familianojn postvivantajn."}, {"text_idx": "#000008", "text": "Vendrede la 11-an de marto 2011 je 2:46 ptm okazis grandega tertremo c\u0302e la marfundo oriente de la regiono Tohoku en Japanio. La tertremego kau\u0306zis grandegan cunamon, kiu detruis multajn urbojn lau\u0306longe de la marbordo je pli ol 500 kilometroj."}, {"text_idx": "#000009", "text": "La tertremego pereigis 15 894 homojn, kaj aliaj 2 561 homoj ankorau\u0306 estas netrovitaj, eventuale jam pereintaj [lau\u0306 la raporto de la Subministerio pri Polico, la 10-an de marto 2016]."}, {"text_idx": "#000010", "text": "En la gubernio Iwate 5 797 log\u0302antoj pereis au\u0306 malaperis. Iwate havas marbordon kun malvastaj fjordoj, kiuj koncentras energion de cunamo. G\u0302i spertis aparte altajn ondojn; kelkaj el ili lau\u0306raporte atingis la alton de 40 metroj."}, {"text_idx": "#000011", "text": "[L] \u300c\u5fd8\u308c\u306a\u3044 \u9707\u707d\u72a0\u7272\u8005\u306e\u884c\u52d5\u8a18\u9332\u300d\u306e\u51c4\u3055\u3068\u5207\u306a\u3055 : "}, {"text_idx": "#000012", "text": "\u201cNi neniam forgesu: Registrado de la lastaj spuroj de viktimoj de cunamo\u201d montras la absolutan forton kaj teruron de la cunamo."}, {"text_idx": "#000013", "text": "La cifereca arkivo \u201cNi neniam forgesu: Registrado de la lastaj spuroj de cunamo-viktimoj\u201d videbligas la lastajn pas\u0302ojn de log\u0302antoj, antau\u0306 ol la cunamo atakis iliajn log\u0302ejojn. La reta interaga mapo malkovras, kiel homoj reagas al naturaj katastrofoj, kaj promesas helpi la registaron pli bone agi kaj savi homojn en naturaj katastrofoj."}, {"text_idx": "#000014", "text": "Scenojn de la interaga mapo en kelkaj urboj oni povas spekti c\u0302i tie."}, {"text_idx": "#000015", "text": "La tutan mapon oni povas spekti per Digital Earth [Cifereca Terglobo] c\u0302i tie. Manipulante la maldekstran menuon, oni povas elekti urbojn sur la marbordo de la gubernio Iwate."}, {"text_idx": "#000016", "text": "Bluaj punktoj indikas virajn viktimojn, kaj rug\u0302aj punktoj indikas inajn viktimojn. Linioj malantau\u0306 la punktoj montras la spurojn de la viktimo dum dek minutoj g\u0302is la cunama atako. Iuj fug\u0302is piede, dum aliaj en au\u0306toj. Longa linio montras longan fug\u0302distancon, supozigante fug\u0302on per au\u0306to. La glitpeco c\u0302e la malsupro de la ekrano iras dekstren lau\u0306 la tempopaso. Oni povas g\u0302in manipuli tien kaj reen."}, {"text_idx": "#000017", "text": "Ekrankopio el la reta interaga mapo de la cifereca arkivo \u201cNi neniam forgesu: Registrado de la lastaj spuroj de cunamow-viktimoj.\u201d"}, {"text_idx": "#000018", "text": "Post alklako sur la punkto, aperas dekstre de la ekrano informoj pri la viktimo, inkluzive de la nomo, ag\u0302o kaj kiel li pasigis la lastajn dek minutojn."}, {"text_idx": "#000020", "text": "La mapo ankau\u0306 enhavas ligilojn al Guglo-Stratvido. Oni povas spekti panoramajn bildojn de la loko post la cunama katastrofo."}, {"text_idx": "#000021", "text": "La cifereca arkivo ankau\u0306 evidentigas la fakton, ke ec\u0302 kiam sonoris cunama alarmo, multaj viktimoj tuj iris al sia komunuma rifug\u0302ejo, anstatau\u0306 iri al alta loko, kie ili havus pli bonan s\u0302ancon pluvivi."}, {"text_idx": "#000022", "text": "Plej novaj artikoloj pri Orienta Azio"}, {"text_idx": "#000025", "text": "La batalo pri c\u0302ifromonaj revoj en Mjanmao"}]